《义门郑仲舒先生得请归浦江余于先生同里且亲故赋是诗情见乎辞矣》
明代·张孟兼

郑公去年离北平，束书抱病来南京。城隅解后喜且惊，开颜握手言再生。

自从南北屦构兵，日夜怅望乡关情。几回寄书雁南征，中心摇摇若悬旌。

苦遭丧乱百病婴，客边囊橐一旦倾。此来四顾徒茕茕，岂料吾子与合并。

我时闻之涕泗横，况公素有文章名。居官胜国职最清，经筵□擢转庠黉。

及当玉署已宦成，又为奉常典粢盛。人生际此自足荣，但恨白发已数茎。

怀哉屈子全忠贞，谊与日月同光晶。愿言夕餐秋菊英，佩明月珰纫茝蘅。

悬河之论春雷轰，使旁睹者颜发赪。索居半载留帝城，坐听夜雨哦寒檠。

眼前倏忽时变更，春风一见衰草萌。公家孝义好弟兄，遣儿千里来远迎。

乃今得请荷圣明，身若插羽乘风轻。过门云别明遂行，开船要趁蒸雨晴。

夜久不寐视长庚，长庚欲落钟鼓鸣。庭树喔喔闻鸡声，蒯缑起舞冠绝缨。

公归我愁丝乱萦，亦有梦寐怀先茔。如过吾父款柴荆，为言恨不同趋程，终当早晚乞归耕。

作者简介：浙江浦江人，名丁，以字行。洪武初征为国子监学录，与修《元史》。书成，授国子学录，历礼部主事、太常司丞。刘基尝告太祖，孟兼文章，仅次于宋濂及基。出为山西按察司佥事，惩治奸猾，令相牵引，每事辄株连数十人，吏民皆畏。擢山东按察司副使，布政使吴印系僧人还俗，孟兼轻侮之。印告太祖，太祖怒而杀之。有《白石山房逸稿》。